ועדת החינוך, התרבות והספורט, כנסת 23, פרוטוקול מספר 17, 2020-07-01 08:33

רם שפע: בוקר טוב לכולם, לכל מי שאתנו ב-זום, לחבר הכנסת עופר כסיף, לשלומי יחיאב יו"ר התאחדות הסטודנטים שהגיע לכאן.

רם שפע: אני שמח שהצלחנו לקיים את הדיון למרות הדחיפות.

רם שפע: רק אומר בתחילת הדיון שבשעה 9:30 מתקיים בוועדה דיון נושא הרפורמה בחינוך המיוחד ולכן נהיה חייבים להקפיד מאוד מאוד על זמנים, כך שבבקשה, אני אקפיד זאת גם על עצמי וגם עליכם אבל בבקשה, כל מי שמקבל את רשות הדיבור, אני מבקש ממנו להיות יעיל כדי שנוכל לשמוע כמה שיותר עמדות ובעיקר לצאת מכאן עם הבנה של איך אנחנו פותרים את הבעיות.

רם שפע: הדיון עלה בעקבות שיחה שלי עם נציגי התאחדות הסטודנטים מתוך הבנה שההחלטות שלקבינט הקורונה אמנם מייצרות ודאות הרבה יותר ברורה, אבל עדיין אין סיכומים ברורים, או כמעט אין סיכומים ברורים, לא בין המוסדות לאגודות הסטודנטים וההתאחדות, לא בין המועצה להשכלה גבוהה למוסדות וגם לא בכל מה שקשור ללשכת השר והתיאום עם המוסדות.

רם שפע: מטרת הדיון הזה היא לייצר מצב בו אנחנו מצליחים להגיע להבנה ולדעת בדיוק היכן הפערים.

רם שפע: זה לא דיון ערטילאי.

רם שפע: זה דיון בו אנחנו מבינים היכן הפערים ועד מחר אנחנו עושים הכול – אני אומר את זה עוד כמה פעמים – אתם עושים הכול ואני מלווה, כדי שנגיע לפתרונות ולא יהיה אף סטודנט שיישאר בחוסר ודאות כי מעל הכול מבחינתי, מעל הכול, אנחנו צריכים לוודא שהסטודנטים לא משלמים את המחיר של דחייה של מבחנים ובוודאי לא דחיית סמסטר, דבר שאני אפילו לא מוכן לדבר עליו.

רם שפע: לכן אנחנו צריכים לעשות הכול כדי שהדיון הזה יוביל אותנו למחוזות של פתרונות ולא מחוזות של טיפוס על עצים ופערים בין הגופים.

רם שפע: אני אחר כך אומר איך אני תופס את חשיבותה של עצמאות מערכת ההשכלה הגבוהה ושל המוסדות, אבל נגיע לזה בהמשך.

רם שפע: אני רואה שנציגי המועצה להשכלה גבוהה עדיין לא כאן.

רם שפע: אם מיכל נוימן תעלה, אני אשמח לקבל עדכון.

קריאה: היא כאן.

רם שפע: בוקר טוב מיכל.

רם שפע: מ"מ מנכ"לית המועצה להשכלה גבוהה.

רם שפע: אני אשמח שאת תתחילי ותפרסי בפנינו את התמונה כפי שאת רואה אותה.

רם שפע: בבקשה.

מיכל נוימן: כמו שאתם יודעים, אתמול נחתם צו בריאות העם שמדבר על כך שלא יתקיימו בחינות בנוכחות פיזית של סטודנטים אבל כן אפשר יהיה לקיים בחינות בקמפוסים בנוכחות פיזית בהתאם להוראות שייקבעו.

מיכל נוימן: מה שאנחנו עשינו, חבר הכנסת רם שפע, כמו שאתה מכיר, היית חבר המועצה להשכלה גבוהה, פנינו למוסדות להשכלה גבוהה.

מיכל נוימן: יש שונות מאוד גדולה בין המוסדות, יש שונות גדולה בין תחומים, יש שונות גדולה בין תחומים במוסדות, תכנית בהנדסה במוסד איקס היא לא כמו תכנית בהנדסה במוסד אחר גם מבחינת הרכב הסטודנטים.

מיכל נוימן: יש הבדלים בין שנים, יש הבדל בין שנה א', לשנה ג', לשנה ד'.

מיכל נוימן: המוסדות הציעו לנו – חלקם, עדיין לא כולם ואנחנו מחכים לקבל – איזה שהם מתווים.

מיכל נוימן: קורסים בהם הם אומרים שאלה קורסים או יש כאן בחינות שהם לא יכולים לקיים אותם שלא באופן פיזי בקמפוס.

מיכל נוימן: אני רואה שנמצאים ראשי הארגונים – ראש ור"ה, אני לא יודעת אם ראש ור"מ כאן – והם בטח ידברו טוב ממני כי הם מהשטח, אבל אני כן חייבת לומר שהמוסדות נערכו מזה זמן להעביר כל מה שניתן להעביר או להמיר בחינה פרונטלית בקמפוס, לעשות, אם אפשר לעשות או עבודות או בחינות בית כאלה ואחרות או באמצעים אחרים.

מיכל נוימן: נערכו ועשו את זה כבר לפני זמן מה.

מיכל נוימן: יש מוסדות שנמצאים כבר בתוך תקופת הבחינות.

מיכל נוימן: זאת אומרת, זה לא שהם מתחילים אלא נמצאים כבר שבוע-שבועיים בתוך תקופת הבחינות, כך שהמאמצים נעשו במוסדות להשכלה גבוהה.

מיכל נוימן: הבעיה היא עם תחומים בהם קשה מאוד להעביר את הבחינות לפורמטים אחרים שהם לא מה שנקרא און קמפוס.

מיכל נוימן: לכך צריך להיקבע איזשהו מנגנון.

מיכל נוימן: אתה יודע איך עובדים במועצה להשכלה גבוהה.

מיכל נוימן: אנחנו מתכוונים לכנס מחר את המועצה להשכלה גבוהה.

מיכל נוימן: היום מתקיימת ישיבת צוות, מה שנקרא אצלנו פורום יושבי הראש, בה ידונו בהצעות שהגיעו מהמוסדות ובכלל בנושא כולו.

מיכל נוימן: כמו שאתה יודע, יושב ראש התאחדות הסטודנטים הוא חבר המועצה להשכלה גבוהה, כך שזה יגיע גם אליו והוא כמובן יהיה שותף לעניין הזה.

מיכל נוימן: אני יודעת שהמוסדות דיברו אתו ומנסים לגבש ולראות איך אפשר להעביר את העניין הזה.

מיכל נוימן: אני חושבת שהמערכת הזאת שפעלה בסמסטר ב' ודאגה לכך שהלימודים יתקיימו והסטודנטים לא ייפגעו, חשוב לה, לא פחות מכל אחד אחר, שהסטודנטים יסיימו את הלימודים וחלילה לא יגררו לימודים שלא לצורך

רם שפע: תודה.

רם שפע: שתי שאלות.

רם שפע: תנסי להגדיר בשני משפטים בדיוק מה הפער כדי שנגיע למצב שכולם חותמים ואנחנו סגורים.

רם שפע: שנית, מי אמור להיות בצוות שיכריע בסופו של דבר.

מיכל נוימן: לפי הצו, לגבי מי שמכריע, אני מקריאה לך מתוך הצו בו נאמר:

מיכל נוימן: בהתאם להוראות פרטניות שתקבע המועצה להשכלה גבוהה בהסכמת המנהל.

מיכל נוימן: המנהל הוא מנכ"ל משרד הבריאות.

מיכל נוימן: אני רוצה להזכיר שיש לנו מתווה שגובש בסוף אפריל עם משרד הבריאות, מתווה של ביצוע בחינות בקמפוסים.

מיכל נוימן: זאת אומרת, כל ההנחיות הבריאותיות קיימות ונמצאות.

מיכל נוימן: כמובן שכל מה שיוחלט יצטרך להיות בהתאם לאותו צו שיצא בסוף אפריל בעניין קיום בחינות בקמפוסים.

מיכל נוימן: הפורמט הוא פורמט של דיון.

מיכל נוימן: כמו שאמרתי אנחנו קיבלנו הצעות מהמוסדות להשכלה גבוהה.

מיכל נוימן: אני לא יודעת לומר לך פערים או לא פערים, אני לא יודעת מה זה פערים אבל יש דברים שהמוסדות אומרים שאלה תחומים שאנחנו לא יכולים לקיים בהם בחינות לא בקמפוס.

מיכל נוימן: יושבים כאן אנשים מכובדים, פרופסורים מהמערכת, והם ייטיבו ממני לתאר את הדברים.

רם שפע: תודה רבה.

רם שפע: בואו נשמע את נציגי המוסדות.

רם שפע: פרופסור רון רובין, נשיא אוניברסיטת חיפה ויושב ראש ועד ראשי האוניברסיטאות.

רם שפע: בוקר טוב.

רון רובין: שלום.

רון רובין: אני מקווה שאתם שומעים אותי.

רם שפע: שומעים וגם ניכר שאתה מאוניברסיטת חיפה.

רון רובין: כן.

רון רובין: למי שקשה לראות את הרמז, ודאי שזה ניכר.

רון רובין: אני רוצה לתת מעט רקע ואז לבקש מיושב ראש פורום הרקטורים שנמצא במשא ומתן עם הסטודנטים להוסיף כמה מלים.

רון רובין: ההנחתה לעבור למבחנים מקוונים נפלה עלינו ביום ראשון ללא היוועצות.

רון רובין: לא נועצו באדם אצלנו.

רון רובין: אתה יודע אדוני היושב ראש שבקמפוסים יושבים מיטב האפידמיולוגים בארץ ואיש לא נועץ בהם.

רון רובין: זו הייתה החלטה פוליטית מבלי להיוועץ אתנו.

רון רובין: אין ספק שאפשר לבוא מחר למבחנים מקוונים, אם אנחנו רוצים, אבל הבעיות הן רבות.

רון רובין: אני אתן שתי דוגמאות ואני אסתפק בזה.

רון רובין: דוגמה אחת היא תמיכה טכנית.

רון רובין: אתמול ערכנו כמבחן ניסוי, מבחן ל-100 סטודנטים בחוג לסיעוד.

רון רובין: כשבעה מהסטודנטים האלו נתקלו בבעיות טכניות.

רון רובין: אם תכפילו את המספר הזה של 100 במספר הנבחנים שיש כל יום, אני לא חושב שלאף אוניברסיטה יש צוות טכני שמסוגל לענות על משהו כמו שבעה אחוזים בעיות בכל מבחן.

רון רובין: תוסיפו את זה לעוד עניין.

רון רובין: בכל קבוצה סטטיסטית יש אנשים שלא יקפידו על טוהר מבחנים.

רון רובין: תארו לעצמכם סטודנט שפותח מבחן, לא מבין כלום ומדווח מיד על תקלה טכנית.

רון רובין: אין לנו יכולת לשלוט בכל הבעיות הטכניות.

רון רובין: אין לנו יכולת לשלוט בטוהר המבחנים.

רון רובין: מה עושים באוניברסיטאות אחרות?

רון רובין: באוניברסיטה הפתוחה למשל כל המבחנים הם מקוונים.

רון רובין: יש מכללות בהן כל המבחנים הם מקוונים.

רון רובין: שם הכול מבוסס על הצהרת אמון של הסטודנט ולא על טכנולוגיה.

רון רובין: הטכנולוגיה איננה שולטת בטוהר המבחנים, וזה דבר בדוק.

רון רובין: באוניברסיטה כמו קיימברידג' החליטו לעבור בכל למקוון עד סוף שנת הלימודים הבאה, עדיין עושים מבחנים פנים אל פנים.

רון רובין: מה האפשרויות כאן.

רון רובין: מיכל ציינה חלק מהאפשרויות ויושב ראש פורום הרקטורים יציין עוד.

רון רובין: אני רק אומר שכמובן בכל מקום שאפשר לבוא לעבודות, אפשר לבוא לעבודות.

רון רובין: קל מאוד לבדוק טוהר מבחנים בעבודות.

רון רובין: יש לנו תוכנה.

רון רובין: אפשר לבוא למבחנים בעל פה, אבל זה כמובן ימשוך את תקופת המבחנים לאורך זמן.

רון רובין: אפשר להגיע להסכם עם אגודות הסטודנטים, כמובן בפיקוח של משרד הבריאות, על איזה מבחנים צריך לערוך בקמפוס ואיזה לא.

רון רובין: ברשותך, הייתי מאוד רוצה לשמוע את יושב ראש פורום הרקטורים שאתמול בערב נשא ונתן עם ארגוני הסטודנטים והוא יכול להאיר את עינינו.

רם שפע: בסדר.

רם שפע: תודה.

רם שפע: נעבור לפרופסור ירון עוז שימשיך את דבריך.

ירון עוז: בוקר טוב.

ירון עוז: ראשית, אני אשלים את מה שנאמר.

ירון עוז: המטרה העיקרית שלנו היא לסיים את הסמסטר בהצלחה לכל הסטודנטים.

ירון עוז: זאת אומרת, שלא נגרור שום דבר לשנה הבאה.

ירון עוז: זו המטרה העליונה.

ירון עוז: מיד כאשר נערכנו לעבור לאון ליין, הקמנו צוותים שיבדקו את האפשרויות לעשות בחינה מקוונת.

ירון עוז: תמיד יש את השאלה האם התכוננו – אכן התכוננו.

ירון עוז: עכשיו אני אומר לכם את העובדות.

ירון עוז: הצוותים האלה בחנו את כל הכלים שיש בעולם ובנוסף לכך גם עשינו האקתון של סטודנטים שינסה למצוא פתרונות, ויש מספר בעיות.

ירון עוז: בעיה מספר אחת היא בעיה טכנולוגית.

ירון עוז: כאשר הקורסים הם קורסים עם נוסחאות, בעיקר במקצועות המתמטיים, הנדסיים וכן הלאה, הטכנולוגיות האלה לא תומכות בזה.

ירון עוז: הן תומכות במלל ולא תומכות בכתיבת נוסחאות.

ירון עוז: בעיה מספר שתיים שצוינה על ידי רון זאת בעיית תשתיות טכנולוגיות שיש לאנשים.

ירון עוז: זאת אומרת, יש אנשים שיש להם בעיות תקשורת.

ירון עוז: כשאתה נכנס למבחן מקוון של שלוש שעות, הם בנחיתות לעומת אלה שיש להם טכנולוגיה טובה.

ירון עוז: זאת אומרת, קו תקשורת, אפילו אינטרנט סביר.

ירון עוז: בעיה מספר שלוש היא הקשר ביותר והיא שאין שום דרך אמיתית - ואני אומר לכם בוודאות – להשגיח על טוהר הבחינות.

ירון עוז: זאת אומרת, אין לנו דרך אמינה לוודא שהאנשים באמת עושים את המבחן כמו שצריך למעט זה שהם כותבים איזשהו נייר, שהם כותבים על משהו.

ירון עוז: מזה נגזר כל השאר.

ירון עוז: אתמול בערב הכנו מתווה עבור הסטודנטים והמתווה הזה הוא לא עובר קורס-קורס.

ירון עוז: לקחנו את כל הדיסציפלינות בכל האוניברסיטאות ובנינו אחוז של מבחנים שצריך להתבצע בקמפוס - כמובן זה תלוי בדיסציפלינה, אף אחוז לא יעבור את ה-50 בשום דיסציפלינה - העברנו את זה לסטודנטים.

ירון עוז: הם ישבו על זה בלילה ואני מעריך שעד היום בצהרים הם יתכנסו להסכים למתווה הזה כי גם הם בסוף היו רוצים שיהיה ערך לציונים.

ירון עוז: אני גם רוצה לומר שהכי קל לכולנו זה לתת עובר-נכשל לכולם אבל לא יהיה ערך לתעודה.

ירון עוז: גם הם רוצים את המתווה הזה.

ירון עוז: הם ייתנו לנו הסכמה שלהם ויחד אתם אנחנו נביא את זה היום אחר הצהרים לוועדה שתתכנס ואני מניח שאם האוניברסיטאות תומכות בזה וכל הסטודנטים תומכים בזה, אני חושב שזה משהו שצריך להתקבל.

ירון עוז: כמובן הוא עומד בכל הכללים של משרד הבריאות וכן הלאה וכן הלאה.

רם שפע: תחתור לסיום.

ירון עוז: הסיום הוא שאנחנו ביצענו את העבודה.

ירון עוז: אנחנו נסכים עם הסטודנטים על המתווה, אנחנו נעביר אותו מוסכם והמתווה הזה יסיים את הסמסטר.

ירון עוז: בהצלחה.

רם שפע: יש לי כמה שאלות וגם לחברי הכנסת.

רם שפע: ראשית, אני מברך אתכם על שהתכוננתם ואני יודע שהתכוננתם.

רם שפע: הרבה פעמים אומרים שלא כך הוא אבל ברור לי שכבר מראש הבנתם שחלק מהמבחנים יצטרכו להיות מקוונים.

רם שפע: בכל זאת, אני רוצה לשמוע באופן מאוד מאוד ברור שכל הסטודנטים שיש להם צרכים רפואיים כרגע - דהיינו, נמצאים באוכלוסיות סיכון בעצמם או גרים בצמוד – יקבלו מענה פרטני עד אחרון הסטודנטים והסטודנטיות.

רם שפע: זה מתגר, זה מצריך אתכם לקשב רב, אני יודע, אבל במצב הבריאותי של כולנו היום אין ברירה.

רם שפע: תכף נשמע אם הסטודנטים מסכימים על המתווה, כן או לא.

רם שפע: מן הסתם זה חלק משמעותי וקריטי מהדיון.

רם שפע: תתייחס לחלק הראשון של דבריי.

רם שפע: החלק השני היה בגדר אמירה אגבית.

ירון עוז: זה החלק שהוא לא החלק הנומרי.

ירון עוז: אנחנו העברנו חלק נומרי של אחוזים ויש את החלק השני שבו באמת הסעיפים המילוליים שאומרים איך תומכים בכל אחת ואחת מהאוכלוסיות כולל אלה שלא יוכלו לעשות את המבחן המקוון ויצטרכו להגיע לקמפוס.

ירון עוז: זאת אומרת, אנחנו צריכים גם לתת לזה תשובה ותינתן תשובה לכל אחד ואחת מהאוכלוסיות האלה.

ירון עוז: זה המתווה.

רם שפע: בדיוק.

רם שפע: התחייבות משמעותית.

רם שפע: כל סטודנט שיהיה לו צורך, יקבל מענה.

רם שפע: אני מבין שזה לא אומר שהוא יקבל את מה שהוא רוצה אבל הוא יקבל מענה עם התייחסות ספציפית.

רם שפע: חבר הכנסת כסיף, בבקשה.

עופר כסיף: אני רוצה לחבר את זה, אלא אם כן אתה אומר שנדון אחר כך, בנושא של עצמאות המוסדות האקדמיים כי זה רלוונטי לשאלה הזאת.

רם שפע: אתה יכול להתייחס לזה.

רם שפע: אני התכוונתי שאני לא אצא מכאן בלי שאני אומר את עמדתי ואני אוודא שהיא גם תתקבל בהקשר הזה.

עופר כסיף: אני כמובן מברך על כל רצון ובוודאי אם תהיה הצלחה, ואני מקווה שתהיה הצלחה, שתהיה הסכמה בין הנציגים של הסטודנטים לבין נציגי האוניברסיטאות.

עופר כסיף: אני רוצה להתריע כאן על משהו שלדעתי הוא זה שעומד לפחות מאחורי ההחלטה של השר.

עופר כסיף: ההחלטה של השר לכפות הר כגיגית על המוסדות להשכלה גבוהה לעשות מבחנים מרחוק, יש בה שתי בעיות שקשורות אחת בשנייה.

עופר כסיף: לפחות שתי בעיות אבל אני אקצר ואגע רק בשתיים.

עופר כסיף: דבר ראשון, יש כאן הפרה של החוק.

עופר כסיף: סעיף 15 לחוק המועצה להשכלה גבוהה אומר: "מוסד מוכר הוא בן חורין לכלכל ענייניו האקדמיים והמינהליים במסגרת תקציבו כטוב בעיניו.

עופר כסיף: בסעיף זה עניינים אקדמיים ומינהליים, לרבות קביעת תכנית מחקר והוראה, מינוי רשויות המוסד, מינוי מורים והעלאתם בדרגה, קביעת שיטת הוראה ולימוד וכל פעולה מדעית, חינוכית או משקית אחרת".

עופר כסיף: אין שום ספק שההחלטה איך לנהל את המבחן או את המטלות של סוף קורס, מעוגנת בסעיף 15 לחוק המועצה להשכלה גבוהה וההתערבות של השר היא לא לגיטימית ועל פניה לא חוקית.

רם שפע: איפה יש התערבות של השר?

עופר כסיף: ההתערבות היא כאשר השר אומר שהוא יקבע והוא יחליט שהמטלות לא תהיינה פרונטליות.

עופר כסיף: זאת התערבות לכאורה לפחות, הפרה של סעיף 15 לחוק המועצה להשכלה גבוהה.

עופר כסיף: מה יהיה התירוץ של השר?

עופר כסיף: מהו כבר התירוץ של השר?

עופר כסיף: הקורונה.

עופר כסיף: הקורונה משמשת כתירוץ להשבתה של בתי המשפט, לפגיעה בריבונות הכנסת, למעקב אחרי האזרחים באמצעות השב"כ ואותו הדבר כאן.

עופר כסיף: זה עוד נדבך.

עופר כסיף: כלומר, צריך להבין שהמניע של השר הוא לא מניע בוודאי לא חינוכי וגם לא בריאותי.

עופר כסיף: הוא תירוץ של עוד נדבך לרצון הממשלה הזאת לפגוע בחירויות של האזרח ובמובן הזה או בהקשר שלנו – בעצמאות של מערכת ההשכלה הגבוהה.

עופר כסיף: אסור לתת לזה יד.

רם שפע: אני מוכרח לומר שלחלק מהדברים אני מאוד מתחבר.

רם שפע: יש משמעות אדירה לכך שאנחנו נשמור על עצמאות המוסדות האקדמיים.

רם שפע: אני אומר את זה כחבר קואליציה.

רם שפע: אני לא מתחבר עד הסוף להשתלחות שלך בשר.

עופר כסיף: לא השתלחות.

עופר כסיף: זאת ביקורת עניינית.

רם שפע: אני אומר את דעתי.

רם שפע: בעיניי לא כל מניעיו פוליטיים ויש להם רק צרכים של אני לא יודע מה.

רם שפע: אני מסכים שהוא צריך לשים לב, ואנחנו נדבר על זה גם כשהוא יעלה, מהי השכלה גבוהה ואיך מייצרים מציאות בה היא תמשיך להתנהל כמו שצריך.

רם שפע: היה לי חשוב לשים את הקו, לפחות היכן שהוא עובר אצלי.

רם שפע: אני רוצה לעבור לבני אלון שמייצג את המכללות ולאחר מכן נעבור לשלומי כנציג הסטודנטים.

בני אלון: בוקר טוב ליושב ראש ולחברי הוועדה.

בני אלון: אני מייצג את המכללות האקדמיות והמתוקצבות.

בני אלון: חשוב לומר שהמכללות או ור"מ רואים חשיבות גדולה לפעול בין הסטנדרט האקדמי הנדרש לבין צרכי הסטודנטים, עתידם המקצועי ובריאותם.

בני אלון: חשוב לציין שבמכללות האקדמיות הציבוריות יש מגוון מאוד רחב של תחומי לימוד.

בני אלון: יש שונות מאוד גדולה וגישות שונות של הערכה אקדמית וצריך לקחת את זה בחשבון בסוף הנחות העבודה של הטיפול בנושא הבחינות.

בני אלון: שיעור גבוה מהסטודנטים שלומד במכללות האקדמיות הציבוריות מגיע מהפריפריה החברתית והגיאוגרפית ולחלקם גם יש בעיית נגישות טכנולוגית מאוד מאוד גבוהה.

בני אלון: מתחילתו של המשבר, כך גם דיווחנו בישיבות קודמות של הוועדה, פעלנו למציאת חלופות, אגב, החל מסמסטר א', מועדי ב'.

בני אלון: פעלנו למצוא הערכות חליפיות, אם במישור הטכנולוגי והן במישור האקדמי ופעלנו גם לתת פתרונות בכל מה שקשור לאוכלוסיות בסיכון ובוודאי גם עכשיו בבחינות הנוכחיות.

בני אלון: מבחינת המתווה שהגשנו למועצה להשכלה גבוהה.

בני אלון: המתווה בגדול מדבר על כך שלכל היותר, להערכתנו, עד שליש מהבחינות יידרשו להיערך בקמפוס מהסיבות האקדמיות שאנחנו עומדים עליהן והן חשובות, וכמו שאמרתי, לא ניתן לבצע אותן מחוץ לקמפוס אלא אם כן באופן פיזי רק בתוך הקמפוס.

בני אלון: יש מקצועות כמו מקצוע הנדסה והמדעים המדויקים שמחייב לקיים את הבחינות בקמפוס, בעיקר בדגש על מקצועות החובה, ההנדסה והמדעים המדויקים.

בני אלון: גם אנחנו רואים חשיבות לאפשר למקצועות בהם יש מעורבות של רגולטור חיצוני בבחינות הסמכה כמו של משרד הבריאות, לשכת רואי החשבון, רשם המהנדסים וכולי.

בני אלון: לכן גם כאן יש חשיבות מאוד גדולה.

בני אלון: כמו שציינתי יש גם אוכלוסיות מיוחדות וגם להן צריך לתת פתרונות, לא רק לאוכלוסיות בסיכון אלא יש אוכלוסיות נוספות שגם להן צריך לתת פתרון כדי לסייע להן, לאותם סטודנטים.

בני אלון: בגדול זה המתווה.

רם שפע: תודה.

וליד טאהא: אנחנו יודעים מה פרטי המתווה?

רם שפע: כן.

רם שפע: נראה לי שהטוב ביותר זה שנשמע את עמדת הסטודנטים ביחס למתווה.

רם שפע: צריך לומר שהמתווה של ועד ראשי המכללות המתוקצבות וועד ראשי האוניברסיטאות שונה אך לא רחוק במהותו.

רם שפע: כלומר, הם פועלים בנפרד כגופים.

רם שפע: בבקשה, שלומי יחיאב, יושב ראש התאחדות הסטודנטים.

שלומי יחיאב: תודה אדוני היושב ראש על הזימון הדחוף של הוועדה.

שלומי יחיאב: אנחנו באמת נמצאים בנקודה משברית ואני חושב שזה בדיוק הזמן להושיב את כולם לשולחן, גם כאן, גם ב-זום, כדי לנסות להגיע לפתרונות וכמובן תודה לכל חברות וחברי הכנסת על הליווי השוטף.

שלומי יחיאב: לפני שנצלול לסוגיות האלה של המבחנים, אני תמיד משתדל לומר מה המציאות הנוכחית של הסטודנטים בעת הזאת והמציאות היא מורכבת.

שלומי יחיאב: בדיונים האחרונים דיברנו על המציאות הכלכלית הקשה ולמרות ההסדר המרשים שהצלחנו לתת את הפתרונות, גם ה-100 מיליון שקלים, עדיין, כמו שאנחנו נחשפים לנתונים, הסטודנטים מובטלים ובחל"ת.

שלומי יחיאב: אנחנו רואים שהצעירים בישראל עדיין לא השתלבו בשוק התעסוקה ואפילו בסקרים השבוע, יצא סקר שבודק אל תוך האקדמיה, רואים שאחד מתוך חמישה סטודנטים נמצא בסכנת נשירה.

עופר כסיף: או שכבר נשר.

שלומי יחיאב: או שכבר נשר.

וליד טאהא: זה מה ששאלתי בפעם הקודמת.

וליד טאהא: לגבי הנתונים.

שלומי יחיאב: בתוך המציאות הכלכלית הקשה הזאת אנחנו נכנסים עכשיו למשבר נוסף, לחוסר ודאות אקדמית.

שלומי יחיאב: כמובן שהמעבר ללמידה מקוונת היה מרשים מאוד בסמסטר האחרון, המוסדות כולם עשו עבודה מרשימה, אבל הגענו עכשיו לפיני ליין, למבחנים, ואם את המבחנים אנחנו לא יכולים לעבור בתצורה טובה, אני אומר את האמת, כל הסמסטר הזה לא היה שווה כלום.

שלומי יחיאב: זאת המציאות.

שלומי יחיאב: לפני יומיים קבינט הקורונה החליט לשנות את התפיסה שעוברים ללמידה מקוונת, למבחנים מקוונים, תוך החרגות, מנגנונים ואני אומר שעמדתנו במקרו כלכלית, אני חושב שזה טוב למשק שמצמצמים את ההתקהלות ולא הולכים לפעולות של סגר כי לנו זה עדיין שלוב.

שלומי יחיאב: אם עדיין יהיו פגיעות בכלכלה, אלה פגיעות בנו.

שלומי יחיאב: לכן אנחנו חושבים שהפתרונות האלה נכונים, במיוחד שקשה באמת לייצר לכל האוכלוסיות – כמו שאמרנו, אוכלוסיות בסיכון ואוכלוסיות בבידוד – וצריך לייצר את המערכים המקוונים בכל מקרה.

שלומי יחיאב: זה היה נכון מאוד להזיז את המחוג.

שלומי יחיאב: השאלה לאן ואני חושב שזאת היא השאלה שעומדת בפני כל הפורום הזה.

שלומי יחיאב: אני חושב שלא מדובר כאן בשאלה מקצועית גרידא.

שלומי יחיאב: כמו שאנחנו כולנו ראינו ב-48 השעות האחרונות, אני חושב שהיום יש משבר אמון גדול מאוד בהשכלה הגבוהה.

שלומי יחיאב: משבר אמון גם אל מול הסטודנטים.

שלומי יחיאב: יש מחשבה שכל 350,000 הסטודנטים במדינת ישראל, כולם מעתיקים, מעתיקנים.

שלומי יחיאב: אני אומר שזה לא נכון.

שלומי יחיאב: יש סטודנטים שכן, יש סטודנטים שלוקחים ומנצלים את הסיטואציה וכמו שאני אומר בכל פורום ובכל מקום וגם כאן זה והסטודנטים שלנו רואים, אני אומר שסטודנט שפוגע בטוהר הבחינות, פוגע באמון ופוגע באמון של החברים שלו, הוא פוגע בכולם וזאת משימה משותפת של כולנו, כל הקהילה האקדמית, להוקיע את זה.

משה אבוטבול: הוא פוגע בעצמו.

שלומי יחיאב: חד משמעית.

שלומי יחיאב: יש סטודנטים שכבר עלו לוועדות משמעת, קורסים התבטלו, ואני אומר שזה משהו שאנחנו שותפים למאבק הזה מ-א' ועד ת'.

שלומי יחיאב: משבר אמון, אני אומר, בין הסטודנטים לבין לפעמים המוסדות האקדמיים, כשיש תחושה שלא דואגים לבריאות שלהם.

שלומי יחיאב: אני אומר כמי שמסתכל על כל הזוויות, אני חושב שלא זה נכון ולא זה נכון במאה אחוזים.

שלומי יחיאב: יש מקומות שכן, שלפעמים לא שומעים את כל הבעיות.

שלומי יחיאב: כשאומרים לסטודנט נמצא בבידוד או שחלילה אבא שלו או מישהו חולה ואומרים לו לבוא לסמסטר הבא, אני אומר את האמת, זאת אטימות.

שלומי יחיאב: אלה דברים שאנחנו לא יכולים לקבל ואלה קווים אדומים ולא קשור לאן המחוג יזוז.

שלומי יחיאב: יש לנו אוכלוסיות מסוימות שאם לא יקבלו מענה בסמסטר הזה, מבחינתנו אין על מה לדבר ואין בכלל למה להתכנס.

שלומי יחיאב: יש כמובן משבר אמון גדול בין הפורומים בתוך המערכות, הדרג הנבחר, המקצועי, רגולטור, מוסדות, הנהגות סטודנטים.

שלומי יחיאב: אני אומר את האמת, לא הגעתי לכאן ולא ביקשתי לזמן את הדיון ולא הגעתי כדי לנגח אף צד ואף גוף.

שלומי יחיאב: אני חושב שאנחנו צריכים להוריד את האמוציות מהשולחן.

שלומי יחיאב: חייבים להיות בתוך המשבר הזה המבוגרים האחראיים ולהבין ש-350,000 סטודנטים נמצאים כרגע בחוסר ודאות כלכלית ואקדמית.

שלומי יחיאב: כל הפוליטיקה לא מעניינת אותנו.

שלומי יחיאב: אנחנו רוצים לראות שאנחנו מתחילים את תקופת הבחינות בזמן ושהיא תסתיים בזמן ושכל האוכלוסיות יקבלו מענה.

שלומי יחיאב: אני אומר שברור שכל אחד צריך ללכת לפשרה ולכן אנחנו עובדים ונציגי האגודות שלנו עובדים לתוך הלילות כדי למצוא את הפתרונות באחריות רבה ובגלל זה אנחנו גם אומרים לסטודנטים שברור לנו שיש זוויות של קורסים מסוימים או דיסציפלינות שחלק מהם צריך להיות במנגנונים פיזיים למיניהם.

שלומי יחיאב: זה ברור, כדי לקיים את המערכים.

שלומי יחיאב: אנחנו לא עיוורים.

שלומי יחיאב: אנחנו רוצים לקבל את התואר הטוב ביותר עליו אנחנו עובדים קשה.

שלומי יחיאב: עם זאת, לא יכולה להיות פוזיציה כשבאים ואומרים שהכול צריך להיות כך וכך.

שלומי יחיאב: יש פתרונות.

שלומי יחיאב: צריך לפעמים להתאמץ ואנחנו בשלב הזה שכולם צריכים להתאמץ, סטודנטים, סגלים, הנהגות, הנהלות, רגולטור, שר.

שלומי יחיאב: כולם.

שלומי יחיאב: כולם צריכים להגיע והטיים ליין שלנו, אני אומר שהיום זה צריך להיסגר.

שלומי יחיאב: אני חושב שאם זה לא ייסגר, הפגיעה כאן תהיה ענקית לגבי הסטודנטים.

שלומי יחיאב: אנחנו מקבלים המון פניות מצעירים שנרשמו למוסדות להשכלה גבוהה ואומרים לנו שאם אין פתרונות, אם עכשיו לא יהיו בחינות, למה להירשם עכשיו לאוקטובר למוסד הזה, אומרים שיירשמו למוסד שנותן פתרונות, מוסד בו הם יכולים להיבחן.

שלומי יחיאב: אני אומר לאותם צעירים ואני אומר שאם המוסדות לא יעמידו פתרונות, אנחנו נהיה הראשונים שנתריע שצריך לחשוב ארבע פעמים לפני שנרשמים למוסד שאין בו פתרון למבחנים.

שלומי יחיאב: אלה הדברים.

שלומי יחיאב: הגענו לכאן מתוך מקום שכולם צריכים לנהוג באחריות, למצוא פתרונות לכל הקהילה האקדמית ולסיים את זה היום.

שלומי יחיאב: תודה רבה.

רם שפע: תודה רבה.

רם שפע: דברים חשובים.

רם שפע: הקריאה הקריטית שלנו תהיה שהכול חייב להסתיים היום.

רם שפע: אני רוצה לשמוע את איתן סימון, יושב ראש רמ"א, המכללות המתוקצבות להוראה.

איתן סימון: המכללות לחינוך נערכו במתכונת של מבחנים מקוונים.

איתן סימון: כמו שנאמר על ידי חבריי קודם לכן, יש מבחנים שלא יכולים להתקיים בצורה מקוונת כמו במקצועות המדויקים, לדוגמה קורסי עזרה ראשונה כאשר יש חלק מעשי והוא חייב להתקיים בצורה פרונטלית אבל המכללות לחינוך נערכו כך שחלק גדול מהמבחנים יהיו בצורה מקוונת בתיאום עם אגודות הסטודנטים.

איתן סימון: מעבר למה שנאמר, אין לי עוד מה להוסיף.

רם שפע: מבחינת פניות סטודנטים, המכללות להוראה מרגישות שאתם נותנים להם את המענה ואין שם מצוקות שאתם לא יודעים להתמודד אתן?

איתן סימון: מצוקות שקיימות ולא הגיעו, אני לא יודע עליהן.

איתן סימון: נתנו מענה לכל הסטודנטים, גם לסטודנטים שנמצאים בקבוצות סיכון שנמצאו להם פתרונות ברמה הפרטנית כאשר באופן כללי רוב המבחנים עברו למתכונת מקוונת.

רם שפע: תודה.

רם שפע: נשמע שאצלכם המצב די טוב.

רם שפע: אני בטוח שיש סטודנטים שעוד יפנו אליכם.

רם שפע: לא נראה לי סביר שהמצב כל כך על מי מנוחות.

וליד טאהא: יכול להיות שכבר פנו אליו.

רם שפע: שאלתי.

רם שפע: הוא אומר שהוא לא מכיר פניות שלא קיבלנו מענה.

רם שפע: אני יכול לומר שאלינו פונים אין ספור סטודנטים, מספרים שאני לא מצליח להכיל, עם תלונות ובעיות, לאו דווקא כלפי המכללות לחינוך אלא באופן כללי.

איתן סימון: הפניות האלה צריכות להגיע למוסדות והמוסדות יטפלו בהן.

רם שפע: זה בסדר שאתה אומר את זה אבל המציאות היא שהפניות האלה מגיעות גם אליכם וגם אלינו, ולראיה שזו הפעם השנייה שכאשר אנחנו מזמנים את הוועדה, הצדדים מבינים שהם צריכים להתכנס ולהגיע לפתרונות.

רם שפע: בסדר, אני מקבל את מה שאמרת.

רם שפע: הכול בסדר.

איתן סימון: ברשותכם, עוד נקודה אחת.

איתן סימון: צריך לזכור שבהתאם לתו הסגול שהוצא בזמנו, אפשר היה לכנס 20 סטודנטים לדוגמה בכיתה, במרחקים מסוימים, אז מה השוני בין שיעור פרונטלי שהיה אפשר לקיים אותו עד עכשיו לבין כינוסם לטובת בחינה כזו או אחרת?

איתן סימון: כלומר, גם על פי התו הסגול, ההנחיות שיצאו בזמנו, כמו שמיכל אמרה בחודש אפריל, אפשר היה לכנס 20 סטודנטים בכיתה בגודל מסוים.

איתן סימון: אני לא רואה הבדל בין שיעור לבין בחינה.

איתן סימון: לכן חלק מהמבחנים כמובן צריכים להיות בצורה פרונטלית.

רם שפע: אין לנו עוד הרבה מאוד אנשים ב-זום שלא דיברו.

רם שפע: חברי הכנסת.

וליד טאהא: אני אחרון שאבוא להגן על השר בהחלטה שלו, אבל גם אני חושב שבאמת אי אפשר לעשות את כל הבחינות מרחוק.

וליד טאהא: יש בחינות שלא תהיה ברירה אלא לעשות אותן בקמפוסים.

וליד טאהא: אנחנו צריכים להיות בטוחים בעיקרון אחד והוא שכל הסטודנטים יסיימו את שנת הלימודים.

וליד טאהא: זה העיקרון בו אנחנו צריכים להיות בטוחים כי אם לא, מבחינת סטודנט שלא יסיים שנת לימודים, זה הסיוט הכי גרוע.

וליד טאהא: זה צריך להיגמר מול התאחדות הסטודנטים.

וליד טאהא: אתם צריכים להיות במגע מולם כאשר זה העיקרון המנחה.

וליד טאהא: האוניברסיטה, המוסד האקדמי, לא יגרום לסטודנט לא לסיים את שנת הלימודים.

וליד טאהא: זה שצריך להגיע לעתים לאוניברסיטה כי אין ברירה, אי אפשר לקיים את המבחן מרחוק, אין בעיה, יגיעו לקמפוסים ויקיימו את המבחנים האלה בתוכם אבל באמת צריך לפעול מתוך כוונות תקינות כך שכל הסטודנטים יסיימו את שנת הלימודים.

וליד טאהא: אין מצב ששנת הלימודים תסתיים עבור סטודנט אחד מבלי שהוא סיים את הלימודים שלו.

וליד טאהא: אם מקיימים את העיקרון הזה, שלומי, אני מניח שאנחנו בדרך הנכונה.

שלומי יחיאב: הלוואי.

רם שפע: חברת הכנסת אורלי פרומן.

אורלי פרומן: סליחה על האיחור.

אורלי פרומן: כאשר קיבלתי אתמול את הזימון לדיון הזה, לא יודעת אפילו לומר אם הייתי נבוכה, אבל אנחנו לפחות בתקופה שלך רם, אנחנו כמה פעמים ישבנו ודנו ואני זוכרת את מילותיי בדיון הראשון עת אמרתי עד אחרון הסטודנטים.

אורלי פרומן: דיברנו על הקשיים הכלכליים, דיברנו על כך שהם לא יחזרו לעבודה כי הם עובדים פחות מחצאי משרות ופניתי אז בפנייה אישית לכל המוסדות להשכלה גבוהה, למכללות ולמועצה להשכלה גבוהה שייקח אחריות-על, לפתור פרטנית את הבעיות של כל סטודנט וסטודנט.

אורלי פרומן: כן, אני אחזיר אתכם לימי בית הספר.

אורלי פרומן: שם יושבים עם כל תלמיד בנפרד וגם פה הפעם היה צריך לשבת עם כל סטודנט שיש לו בעיה, אם זו בעיה כלכלית או הוא לא השכיל להסתדר עם החומר בלמידה מרחוק.

אורלי פרומן: לא כולם מצליחים.

אורלי פרומן: אני יודעת שהרבה מאוד סטודנטים, הלמידה מרחוק הייתה להם מצוינת אבל היו גם כאלה שלא.

אורלי פרומן: צריך לראות איך פותרים את הבעיה כשהיעד הוא שלא תהיה נשירה מעבר לנורמה שיש ממילא בין שנה לשנה בגלל הקורונה.

אורלי פרומן: לצערי הטלטלה במדינה בכלל השפיעה גם על העולם הזה אבל זה לא בהפתעה.

אורלי פרומן: כאשר המוסדות להשכלה גבוהה התכוננו לתקופת הבחינות, היו צריכים להתכונן גם כך וגם כך וגם כך.

אורלי פרומן: כולם היו צריכים לשבת אל השולחן כי אנחנו חיים כאן מיום ליום ומשבוע לשבוע בהתאם להתפתחות הקורונה בכל התחומים.

אורלי פרומן: יכול להיות שלא היה שיח עם המכללות ועם האוניברסיטאות לגבי מציאת הפתרון.

אורלי פרומן: אני יכולה להאמין שגם זה יכול לקרות בעולמנו ואין ספק שהם צריכים להיות חלק מהפתרון.

אורלי פרומן: אני אומרת, רם, הקריאה שלנו למוסדות להשכלה גבוהה היא לקחת בחשבון את התקופה שעברו כולם, שום דבר לא מפתיע, כמובן שיש חלק מהמבחנים שיצטרכו להיערך בקמפוסים כי איך אתה עושה בחינה במעבדה?

אורלי פרומן: צריך לבוא למעבדה ואי אפשר לעשות את הבחינה ב-זום.

אורלי פרומן: גם המעבדות לא עבדו ורק כאשר פתחו את הלימודים מחדש, חזרו לעבודה.

אורלי פרומן: יש עוד קורסים כאלו ולכן צריכה להיות גם כאן תפירה אישית והיערכות לבחינות ב-זום.

אורלי פרומן: אגב, גם באמצע סמסטר, להזכיר לכם.

אורלי פרומן: היו כל מיני בוחנים באמצע סמסטר בלמידה מקוונת והיו עבודות שניתנו בלמידה מקוונת, כך שכבר התנסו בזה במהלך הסמסטר.

אורלי פרומן: חלילה לנו ששנת הלימודים הזו תסתיים כך שהיא תפגע בסטודנטים לומדים שינשרו, יעברו אוניברסיטאות כמו שאמר כאן שלומי כי ילכו למקום שנותן את השירות הכי טוב.

אורלי פרומן: הייתה תקופה ארוכה להיערך.

אורלי פרומן: עובדה שכאשר אפשר היה לחזור ללימודים פרונטליים במגבלות של הקורונה, בחרו להמשיך בלמידה מרחוק וזה בסדר.

אורלי פרומן: זאת אומרת שזה אפשרי.

אורלי פרומן: אני קוראת לכל אחד מהמוסדות להשכלה גבוהה, עד אחרון הסטודנטים, זאת אחריות אישית שלכם, גם אם מדובר על הסטודנטים כאנשים מבוגרים.

אורלי פרומן: זאת אחריות אישית שלכם להביא להצלחתם של כל הסטודנטים בתום שנת הלימודים, גם בבחינות.

אורלי פרומן: אני יודעת איזו רוח יכולה להיות, של תבואו בספטמבר.

אורלי פרומן: כבר שמעתי תשובות כאלה.

אורלי פרומן: תבואו בספטמבר ונעשה את הבחינה בספטמבר.

אורלי פרומן: מה זאת אומרת?

אורלי פרומן: הבחינות צריכות להיערך עכשיו, מועד א' ומועד ב' כמתוכנן, בהגינות ובהוגנות כלפי אופן הלמידה.

אורלי פרומן: כן, צריך לבחון על מנת שנלמד ולא על מה שרציתם שיילמד ולא נלמד בגלל תקופת הקורונה.

אורלי פרומן: יש הרבה דברים שאפשר לחשוב מה יכול לקרות בתקופת הבחינות הזאת וזו אחריות שלכם שהסטודנטים, כולם, יתגברו על הבעיות שיש להם ולהביא מקסימום סטודנטים לסיום שנה בהצלחה.

אורלי פרומן: לכם הסטודנטים, אני מאחלת בהצלחה רבה ומקווה שבאמת תסיימו את השנה הזו, את השנה הקשה שעברה על כולנו, בטוב, תעלו שנה או תצאו – אם סיימתם את הלימודים – לשוק העבודה שגם שם לא יהיה פשוט אבל אני מקווה שביחד נצליח.

אורלי פרומן: המון המון הצלחה.

רם שפע: תודה רבה.

רם שפע: חבר הכנסת משה אבוטבול.

משה אבוטבול: קודם כל, יישר כוח לרם על הזימון והדיון.

משה אבוטבול: הנושא הזה הוא חשוב מאוד מאוד.

משה אבוטבול: לפני 45 שנים הייתי ילד קטן והצמידו לי סטודנט חונך שקראו לו בוקי מאוניברסיטת באר שבע.

משה אבוטבול: אני לא אשכח את השם שלו.

משה אבוטבול: למדתי בבית ספר צאלים.

משה אבוטבול: היית צריך לראות כמה אותו סטודנט התאמץ למעני ובאמת פעל כדי לעזור בשיעורי בית ובכל הדברים האלה כשהייתי צריך כילד.

משה אבוטבול: אני חושב שהסטודנטים תורמים את עצמם מספיק למען המדינה בכל מיני אפשרויות כאלה ואחרות במשך כל השנה כולה ועושים זאת בהתנדבות וגם כדי לממן את הלימודים שלהם.

משה אבוטבול: לצערי לפעמים הם עובדים בעבודות בזויות של מלצרות וכל מיני דברים, העיקר להגיע לשלם את שכר הלימוד הגבוה.

משה אבוטבול: לכן אני חושב שאנחנו חייבים להתאמץ כך שיהיה להם יותר קל בנושא הזה.

משה אבוטבול: לבוא לקראתם כי התקופה הזאת היא תקופה מאוד לא בהירה.

משה אבוטבול: אף פעם לא התנסינו בזה, בטח לא ב-100 השנים האחרונות.

משה אבוטבול: לכן באמת חשוב לי.

משה אבוטבול: אני די תומך בנושא הזה של לבוא לקראת הסטודנטים, ממקום טוב כשבמשך כל השנה הם עושים הרבה למען הציבור והגיע המקום גם קצת להחזיר להם.

משה אבוטבול: אני לא רוצה לומר, המילה אולי לעגל פינות, זאת לא בדיוק המילה היפה, אבל לבוא לקראת זה בעצם התחליף.

משה אבוטבול: כמו שאסור לומר קומבינה אבל מותר להגיד קומבינציה.

משה אבוטבול: כלומר, לתת איזו אפשרות נוספת כדי שבאמת יהיה להם קל ושלא ימצאו את עצמם פתאום במשבר כזה גדול כי לא נשכח לרגע שהם בעצם ההון האנושי, המדעי ובכל מיני תחומים, שהמדינה בונה עליו.

משה אבוטבול: לכן בואו לא נפקיר אותם דווקא בתקופה הקשה הזאת.

משה אבוטבול: תודה רבה.

רם שפע: תודה.

רם שפע: למדנו כאן קומבינציות חדשות של מונחים.

רם שפע: עוד רגע יצטרף אלינו השר אלקין ונשמע התייחסות שלו.

רם שפע: אנחנו מחכים כיוון שבסך הכול אנחנו די קרובים לסיכום הדיון.

רם שפע: אני מבין שנמצא אתנו לירן שהוא יושב ראש הסטודנטים בתנועת הליכוד.

רם שפע: נשמח לשמוע את ההתייחסות שלך.

לירן שצוקין: בוקר טוב לכל הוועדה, למל"ג, לשלומי יושב ראש ההתאחדות.

לירן שצוקין: המקום שלי הוא גם כסטודנט באוניברסיטה העברית בירושלים, בפקולטה למשפטים.

לירן שצוקין: יש בעיה מאוד קשה מהנראות של ההתנהגות הבריונית לדעתנו של פרופסור רון רובין ואנשי ור"ה שמאיימים בצורה מאוד מאוד בולטת, נקרא לזה כך, על ציבור הסטודנטים שהם עלולים להגיע לוועדות משמעת.

לירן שצוקין: אתמול קיבלתי פנייה מסטודנטית באוניברסיטת תל אביב שקיבלה איום מאוד מרומז ממזכירות הפקולטה שלה, לאחר בחינה שהיא עשתה בבית, שהיא תעלה לוועדת משמעת כי המצלמה נתקעה או קפאה במסגרת הפקולטה, לא אצלה בבית, גם מעשה שהוא לא הגיוני ומאוד מוגזם.

לירן שצוקין: בסוף אנחנו כולנו, כל הסטודנטים, אנחנו מקבלים המון פניות מסטודנטים כמו ההתאחדות, מרגישים שבויים בידי האקדמיה.

לירן שצוקין: אנחנו באמת מודים לשר.

לירן שצוקין: המקום של השר כשר חדשני שמגיע עם גישה מאוד חדשנית, פעם ראשונה בא לייצג גם את הסטודנטים מול המוסדות ולא רק את המוסדות מול הממשלה, הוא דבר מאוד מאוד חשוב.

לירן שצוקין: אנחנו רואים את זה בצורה מאוד מאוד טובה.

לירן שצוקין: אבל עצם זה שור"ה והמל"ג מתנהגות בצורה בריונית לדעתנו, זה דבר מאוד מחפיר ואנחנו קוראים להן להתעשת ולרדת מהעץ עליו הן נמצאות ולהגיע למקום טוב למען כל הסטודנטים.

לירן שצוקין: גם אנחנו חלק אינטגרלי מהאקדמיה הישראלית ואי אפשר לשכוח אותנו ולהפקיר אותנו.

רם שפע: תודה.

רם שפע: לירן, נתתי לך לדבר כי אני חושב שזה חשוב שישמעו גם את הקול שלך כמי שמייצג סטודנטים צעירים של מפלגה.

רם שפע: אני חייב לומר שאני אישית, ובטח הוועדה, לא נותנים גב לאמירות כל כך ספציפיות וממוקדות, לא על אנשים באופן אישי, על רון רובין, לא על ור"ה ולא על המל"ג.

רם שפע: אני לא חושב שמישהו מתנהג כבריון.

רם שפע: הם הולכים על חבל דק מורכב שבין האינטרס שלי ושלך, של שלומי ושל כולם שכל הסטודנטים יקבלו מענה לבין הצורך הלאומי שלהם לשמור על עצמאות האקדמיה כי אחרת, ברגע שאנחנו נדחף את המוסדות להשכלה גבוהה להתחיל לזרוק – סליחה על הביטוי – ולייצר מבחנים לא מיטיבים, אז התואר שלנו יהיה שווה בשוק העבודה.

רם שפע: לכן זה אינטרס משותף שלנו.

אורלי פרומן: אדוני היושב ראש, אנחנו מקפידים כאן.

אורלי פרומן: שים לב, אתה מהקואליציה ויושבים כאן שני חברי כנסת מהקואליציה ושלושה חברי כנסת מהאופוזיציה ואנחנו מקפידים על דיון מקצועי ולא רק בדיון הזה אלא בכל דיוני הוועדה.

רם שפע: חד משמעית.

אורלי פרומן: אני מבקשת שהסטודנטים יכבדו את הדיונים המקצועיים ואם יש להם עניינים פוליטיים, שיגידו את זה בפורומים המתאימים ולא כאן בוועדה.

אורלי פרומן: הדיונים בוועדה כאן יהיו מקצועיים לטובת הסטודנטים, לטובת קידום ההשכלה הגבוהה ולטובת קידום מוסדות ההשכלה הגבוהה.

רם שפע: לירן, יש לך את זכות התגובה.

לירן שצוקין: חברת הכנסת פרומן, בוקר טוב.

לירן שצוקין: אנחנו מגיעים רק ממקום מקצועי ולא משום מקום פוליטי.

לירן שצוקין: אני מדבר גם כסטודנט באוניברסיטה העברית שרואה בתקשורת כל פעם בימים האחרונים התבטאות של אחד מראשי האוניברסיטאות שמבחינתי היא התבטאות בריונית, היא התבטאות שאומרת שאו....

לירן שצוקין: או שנגיע לכך שהבחינות יהיו בספטמבר.

לירן שצוקין: אני לא בא להציג עמדה פוליטית.

לירן שצוקין: יכול להיות שדיברתי באמת קצת בחומרה יתרה כלפי ראשי האוניברסיטאות.

אורלי פרומן: תדבר בכבוד לראשי האוניברסיטאות.

אורלי פרומן: גם אם אתה חלוק עליהם, אתה תדבר בכבוד לראשי האוניברסיטאות, עם כל הכבוד.

רם שפע: לכולם.

רם שפע: זה לא קשור לזה שהם ראשי אוניברסיטאות.

רם שפע: בואו ננסה למצוא את המכנה המשותף שהוא הדאגה לסטודנטים ונפריד את המלים שבחרת להשתמש בהם, שוב, למרות שכולנו הבענו מהן סלידה.

רם שפע: העובדה שמנהל מוסד, בין אם הוא אקדמי או כל מוסד אחר, משתמש בזכותו על פי חוק לקבוע את הנהלים שמתנהלים אצלו, זה בסדר, זה חלק מהזכות שלו.

רם שפע: עכשיו אנחנו צריכים לדאוג שתהיה הסכמה בין המוסדות לבין הסטודנטים עם הנציגות שלהם בכל מוסד, עם הנציגות הארצית שלהם, כדי שבסוף המתווה יוסכם.

רם שפע: אגב, תכף נגיע לזה.

רם שפע: אני מקווה שהשר אלקין כבר אתנו כדי לסגור את הדברים ואם לא, אנחנו נאפשר לחברי הכנסת להתייחס.

רם שפע: חבר הכנסת אבו שחאדה, אנחנו מקפידים כל פעם לתת לך את זכות הדיבור.

סמי אבו שחאדה: אני לא רוצה שנגיע למצב שעם כל הקשיים והלחצים שהתווספו להם, הם גם יאבדו סמסטר או שנת לימודים ולכן אני שואל אם גם חשבנו בצורה קצת יותר נדיבה לגבי הסטודנטים עם מוגבלויות כך שהם לא יאבדו את הסמסטר או את שנת הלימודים שלהם.

רם שפע: תודה רבה על הארת הזווית החשובה.

רם שפע: חד משמעית, קריטי, אני חושב שכולנו התייחסנו לזה וגם נציג רמ"א, גם נציג ור"מ וגם נציג ור"ה התחייבו שהם ידאגו לכל סטודנט באופן פרטני.

רם שפע: בעיני כמובן, אולי בראש ובראשונה, זה צריך לכלול סטודנטים עם מוגבלות .

רם שפע: תודה שהארת את הנקודה ואני בטוח שהם מבינים אותה בשגרה ובוודאי בעתות חירום כאלה.

רם שפע: תודה לך.

רם שפע: נמצא אתנו שר ההשכלה גבוהה ומשלימה, חבר הכנסת זאב אלקין.

רם שפע: אתה אתנו?

זאב אלקין: כן.

רם שפע: אנחנו לא יודעים אם אתה ער למה שהיה בדיון.

רם שפע: אני מניח שמוריה עדכנה אותך.

רם שפע: ראיתי שהיא הייתה אתנו ב-זום מהתחלה.

רם שפע: התייחסות שלך בבקשדה.

זאב אלקין: אם אתה רוצה, אדוני היושב ראש, אתה יכול לתמצת את עיקר השאלות שאתה רוצה לשאול.

רם שפע: השכלה גבוהה, קורונה, מבחנים, סטודנטים.

רם שפע: משבר קורונה מייצג צורך קריטי לעזור לסטודנטים להיבחן בצורה מיטבית.

רם שפע: מוסדות להשכלה גבוהה, בעיניי בצדק, רוצים ללכת על קו דק בין צורך לעצמאות שלהם לבין צורך קריטי לתת פתרונות לכל סטודנט וסטודנט.

רם שפע: כולנו מבינים את זה, כולנו דואגים לזה.

רם שפע: על הקו הזה, אני חושב שאנחנו נמצאים בעקבות מצב בריאות שהיה לך בו חלק משמעותי.

רם שפע: אנחנו נמצאים בקו שאנחנו כמעט בקו הסיום אבל עדיין אין הסכמות בין הסטודנטים לבין המוסדות לגבי המתווה הסופי, כלומר, בין ור"מ לסטודנטים ובין ור"ה לסטודנטים.

רם שפע: אנחנו דיברנו כאן - ואני בטוח שבזה אתה אתנו – ואמרנו שלא משנה מה קורה, עד מחר בבוקר אנחנו מחויבים להגיע למצב שהנושא הזה מאחורינו כדי שהסטודנטים לא ייפגעו וכדי שהסמסטר יוכל להמשיך כהלכתו.

רם שפע: זאת תמצית הדברים.

זאב אלקין: קודם כל, אין כלס סיבה שהסמסטר ייפגע.

זאב אלקין: אני רוצה לקחת את כולנו אחורה, לנקודת הזמן של תחילת משבר הקורונה כאשר מתקבלת החלטה לסגור את האוניברסיטאות ועולה שאלה מה יעלה בגורלו של הסמסטר.

זאב אלקין: אז באים המוסדות וארגוני הסגל ומציעים לממשלה שכל המשכורות של המרצים ימשיכו להיות משולמות בתקופת הקורונה, זה למעשה הסקטור היחידי שהגיע להסדר מהסוג הזה בזכות פעילות מאוד נמרצת של יושבת ראש ות"ת וראשי המוסדות, והיענות של משרד האוצר.

זאב אלקין: הסיכום היה, והטענה הייתה שהמוסדות מסוגלים לסיים את הסמסטר מה שלא יקרה, גם אם המשבר יימשך, גם אם ההוראה תהיה מרחוק, גם אם הבחינות יהיו מרחוק, בכל סיטואציה.

זאב אלקין: זאת הייתה הטענה, שניתן לסיים את הסמסטר.

זאב אלקין: לזכותם של המוסדות גם ייאמר ולזכותם של המרצים, של הסגל, שהם הצליחו מהר מאוד להיערך להוראה מקוונת והמשיכו ללמד.

זאב אלקין: כאמור, זה אולי התחום היחידי במדינה שהוא לא נפגע ברמה קשה במסגרת של הסיבוב הראשון.

זאב אלקין: כאשר יצאנו לדרך אז, אף אחד לא ידע לערוב שהמצב הבריאותי יאפשר את המבחנים הפרונטליים.

זאב אלקין: לכן, אם זה היה נכון אז, זה נכון גם היום.

זאב אלקין: הייתה סיטואציה בשלב מסוים שהיה נדמה שאפשר לאשר את המבחנים הפרונטליים וזה מה שאמרו אנשי מקצוע של משרד הבריאות וכל עוד זאת הייתה עמדתם, אני גיביתי אותה, גם כשהיו סטודנטים שלא אהבו את זה וטענו שהם עדיין מרגישים מאוימים ומרגישים את עצמם בסיכון, במיוחד סטודנטים שהם גרים עם אנשים שנחשבים כאוכלוסייה בסיכון.

זאב אלקין: מאוד מאוד היה להם קשה עם החובה להגיע לקמפוס ולהיבחן.

זאב אלקין: אבל אמרתי לכולם שכל עוד משרד הבריאות חושב שהסיכון הוא לא גבוה ומגבה את זה, הבחינות הפרונטליות היא הדרך המיטבית היכן שהמוסדות מחליטים לקיים אותן ושיקול הדעת הוא לגמרי של המוסדות.

זאב אלקין: לאור עליית נתוני התחלואה בשבועות האחרונים, ובמיוחד בשבוע האחרון, משרד הבריאות ואנשי המקצוע שלו שינה את עמדתו והודיעו לי ביום ראשון שהם הגיעו למסקנה שצריכים לאסור את המבחנים הפרונטליים.

זאב אלקין: אני חושב שאף אחד כאן לא היה יכול לקחת סיכון על חיי ובריאות הסטודנטים ובני המשפחות שלהם, שזאת המלצת משרד הבריאות, ולכן אני גם לא הבנתי את ההתעקשות של ראשי המוסדות שדרשו ממני לשלול את המלצת משרד הבריאות ולפעול כנגדה.

זאב אלקין: אני חושב שזה היה חוסר אחריות מוחלט.

זאב אלקין: אני ביקשתי, בגלל ההבנה שיש מצבים בהם אין מנוס ממבחנים פרונטליים, גם סוגים מסוימים של המקצועות, מעבדות, מבחנים מסוג מסוים ברפואה ועוד, וגם בגלל שיש אוכלוסיות – כפי שדובר קודם – שיכול להיות שעבורן הבחינה הפרונטלית היא האופציה היחידה, ביקשתי במשרד הבריאות ואחרי הרבה מאמצים הצלחתי לשכנע אותם שייבנה מנגנון החרגה, כללים שייקבעו על ידי מל"ג בתיאום עם משרד הבריאות, בהסכמה עם משרד הבריאות, שיאפשרו חלק מסוים של הבחינות, לא גדול, בכל זאת לקיים בצורה פרונטלית בקמפוס, היכן שזה בלתי אפשרי לעשות אחרת.

זאב אלקין: משרד הבריאות נענה לבקשתי לדחות את הפעלת המצב החדש ליום ראשון, כדי לאפשר למוסדות איזשהו זמן היערכות, כדי שלא ייפגעו המבחנים שנקבעו לשבוע הזה, ומה שנדרש כרגע מהמוסדות זה להיערך למצב הקיים.

זאב אלקין: במקביל במל"ג קיימת ועדה מקצועית והתחלנו דיונים על מנגנון ההחרגה לאחר שקיבלנו בקשות מהמוסדות, איך בדיוק זה צריך להיראות.

זאב אלקין: אני מקווה שבימים הקרובים אנחנו נדע להגיע להסכמות עם משרד הבריאות סביב הסוגיה הזאת ואז יהיה ניתן לאפשר חלק מסוים – אבל שוב אני אומר, אחוז לא גדול של המבחנים – בצורה פרונטלית.

זאב אלקין: לגבי השאלה אם אפשר לעשות בחינות דרך עבודות מהבית או בצורה מקוונת ולא פרונטלית, התשובה לזה היא משולשת.

זאב אלקין: האחת.

זאב אלקין: עושים את זה באוניברסיטאות הכי טובות בעולם היום, בארצות הברית ובבריטניה, שם מצב התחלואה הרבה יותר קשה ויודעים לעשות את זה ויודעים לסיים את הסמסטר.

זאב אלקין: הם אפילו כבר הודיעו מראש בהרבה מוסדות שגם הסמסטר הבא שם יהיה מקוון כי מצב התחלואה שם לא מאפשר תחזית אופטימית ושיהיה אפשר להזמין סטודנטים לקמפוס.

זאב אלקין: אני מקווה שאצלנו המצב יהיה שונה.

זאב אלקין: שנית.

זאב אלקין: מכללות הודיעו לנו שהן כן מסוגלות לעמוד בסיום הסמסטר עם מנגנון מסוים של החרגה עליו דיברתי.

זאב אלקין: אם מכללות יודעות לעשות את זה, אין שום סיבה שאוניברסיטאות לא ידעו לעשות זאת.

זאב אלקין: הסוגיה השלישית המשמעותית ביותר.

זאב אלקין: כאשר יצאנו לדרך, כמו שאמרתי, המוסדות התחייבו בפני המדינה שמה שלא יקרה, הם יסיימו את הסמסטר.

זאב אלקין: הגיע הזמן לעמוד בהתחייבות הזאת.

זאב אלקין: הרי מדינת ישראל השקיעה הרבה מאוד כסף בסמסטר הזה בתקציבים שהיא העבירה לאוניברסיטאות ולמכללות כדי לא לאפשר פגיעה בסמסטר וצריך לסיים אותו בתנאים הלא פשוטים אבל כל המשק היום הוא בתנאים לא פשוטים ומערכת ההשכלה הגבוהה היא לא חריגה.

רם שפע: תודה רבה.

רם שפע: מתוך כל הדברים שאמרת, ואני מתחבר לרוב מוחלט, יש משהו אחד כן הטריד אותי וזה כשדיברת על יום ראשון.

רם שפע: כלומר, אני מבין שהמוכנות שלהם, הפרקטית האקדמית, יכולה להימשך עד יום ראשון אבל מבחינת מה שאני מבין מהצדדים, אני חושב שגם אתה וגם אני, כל אחד בכובעו, צריכים להתחייב לעשות הכול כדי שמחר הם יגיעו להסכמה.

רם שפע: לגבי המוכנות שלהם, שימשיכו ליום ראשון.

זאב אלקין: לא, אני לא דיברתי על ההסכמה.

זאב אלקין: גם לא ברור לי מה המשמעות של להגיע להסכמה כאן.

זאב אלקין: יש צו של מנכ"ל משרד הבריאות והוא מאוד ברור.

זאב אלקין: לפיו החל מיום ראשון לא ניתן לקיים מבחנים פרונטליים, חוץ ממקרים חריגים שיאושרו.

רם שפע: כמובן שההסכמה היא על החריגים.

רם שפע: ההסכמה היא מה חריג ומה לא.

זאב אלקין: גם אם המנגנון של ההחלטה מה חריג ומה לא ייקח עוד יום, יומיים, שלושה, כרגע האוניברסיטאות והמכללות צריכות להעביר את כל מה שאפשר לפסים המקוונים או עבודות בית.

זאב אלקין: ההחלטה הסופית תהיה עוד כמה ימים ויוכלו לקבוע.

רם שפע: הלחץ שלי הוא הסטודנטים.

זאב אלקין: ברירת המחדל, וצריך כאן להבין את הנקודה הזאת, צריכה להיות בחינה מקוונת, חוץ ממקרים חריגים.

רם שפע: מסכימים.

זאב אלקין: שמעתי את נשיא אוניברסיטת תל אביב אומר ש-50 אחוזים מהבחינות הוא רוצה לעשות פרונטלי והוא לא מסוגל לזוז מילימטר מזה.

זאב אלקין: לא יהיו החרגות בהיקף של 50 אחוזים.

זאב אלקין: אני כבר יכול לומר מראש.

זאב אלקין: מי שבונה על החרגות בהיקף כזה, זה רחוק מההמלצה המקצועית של משרד הבריאות.

זאב אלקין: זה פשוט לא יקרה.

רם שפע: ככל שאני מבין, פרופסור ירון עוז דיבר על תחום ספציפי, על 50 אחוזים, ולא על 50 אחוזים מסך הבחינות באוניברסיטה.

רם שפע: בכל מקרה - אני מקווה שאנחנו מסכימים על זה, השר אלקין - אנחנו צריכים להיות מעורבים, אתה כשר, בצורך הקריטי לעשות התאמות בריאותיות אבל אנחנו צריכים לאפשר למל"ג, לסטודנטים ולמוסדות בעצמאותם להחליט בדיוק איזה מבחנים כן יהיו מקוונים ואיזה לא, תוך התחייבות שלהם עבור כולנו לעשות הכול שכל מה שאפשר יהיה מקוון כי זה ודאי הדבר הכי טוב מבחינת הבריאות.

זאב אלקין: לא.

זאב אלקין: יש מערכת נורמטיבית במדינת ישראל.

זאב אלקין: הצו של משרד הבריאות אומר דברים מאוד ברורים.

זאב אלקין: זה לא לשיקול דעת של המוסדות.

עופר כסיף: יש כאן פגיעה משמעותית בחופש האקדמי.

רם שפע: ניתן לשר לסיים ואחר כך תוכל להתייחס.

זאב אלקין: בכל מה שקורה במשבר הקורונה, בצווים של משרד הבריאות, כמעט כל צו אפשרי שאני מכיר, יש פגיעה בחופש העיסוק ויש פגיעה בחופש הפרט.

זאב אלקין: אין ברירה.

זאב אלקין: זאת המשמעות של הצווים האלה.

זאב אלקין: נכון, לאור המצב הבריאותי וכדי לא לסכן את חיי הסטודנטים קובע באופן חד משמעי צו משרד הבריאות ברירת מחדל, זה מבחן מקוון.

זאב אלקין: היכולת לסטות מהדבר הזה היא רק במקרים שיאושרו על ידי משרד הבריאות והמל"ג בדיאלוג בין שני הגופים האלה, מל"ג כרגולטור וגוף מקצועי שמייצג את העולם של ההשכלה הגבוהה, ומשרד הבריאות כמי שמייצג את הצורך הבריאותי על ידי אנשי מקצוע שלו.

זאב אלקין: זה המצב.

זאב אלקין: לכן זה לא כבקשתך, זה לא שמדובר בהמלצה של משרד הבריאות שהם יכולים לצפצף עליה.

זאב אלקין: ברגע שצו של משרד הבריאות נכנס לתוקף, זה מייצר מצב נורמטיבי של החוק.

זאב אלקין: אני לא מעלה על הדעת שמישהו במוסדות ירצה לעבור על החוק.

רם שפע: בסדר גמור.

רם שפע: נראה לי שאנחנו מסכימים.

רם שפע: אני אדגיש ואומר שגם אני, כמו שאתה אמרת, לא מעלה על דעתי להתערב בשום עניין כזה ספציפי.

רם שפע: אני רוצה שאנחנו כפוליטיקאים כולנו, מכל הקשת, נבין שאנחנו צריכים – שוב, ביחס לצו בריאות העם שכמובן קובע את הנורמה – לשמור כתפיסת עולם על העצמאות האקדמיה באופן כללי ובוודאי שבמצב הזה הם צריכים לעשות התאמות.

רם שפע: אני רוצה, אם סיימת, לתת גם לשלומי, כנציג הסטודנטים, לסכם, אם יש לו עוד התייחסות.

רם שפע: רון רובין ביקש להתייחס לדברים של נציג תנועת הליכוד.

רם שפע: השר אלקין, אם תוכל להישאר אתנו, זה יהיה טוב.

רם שפע: ביקש לדבר גם חבר הכנסת עופר כסיף.

רם שפע: חברים, כל אחד חצי דקה כי אני מחויב לעבור לדיון אחר וזה דורש כאן זמן התארגנות.

רון רובין: אני רוצה לומר רק משפט אחד.

רון רובין: כמו שאמר השר, לא יעלה על הדעת שאיש יעבור על תקנות של משרד הבריאות.

רון רובין: כל מה שביקשנו, ואנחנו עדיין מבקשים, זאת היוועצות והתחשבות בצרכים של האוניברסיטאות ובצרכים של הסטודנטים.

רון רובין: כל המשק פתוח, כל המשק עובד ואנחנו נמצא ונגיע להסכם בין כולם כי כולם בעלי רצון טוב.

רון רובין: בזה אני אסתפק.

רם שפע: תודה.

זאב אלקין: אם תרשה לי תגובה אחת.

זאב אלקין: אני חושב שפרופסור רובין צודק לחלוטין.

זאב אלקין: התהליך הזה ייעשה בהיוועצות צמודה מאוד עם ראשי המוסדות.

זאב אלקין: הדבר הראשון שעשתה מל"ג לבקשתי ברגע שנוצר מצב ונקבעה נורמה, היא פנתה ל-ור"ה, ל-ור"מ ול-ול"מ וביקשה מהם לקבל את הבקשות עם איזשהו דירוג של סדר עדיפויות, מה לדעתם חייבים לקיים בצורה פרונטלית ולמה.

זאב אלקין: ברור שכל התהליך הזה ייעשה בהיוועצות ובדיאלוג עם ראשי המוסדות.

רם שפע: אני שמח לשמוע.

רם שפע: לא ידעתי שוועדת חינוך, או אולי אני, מצליחה לייצר הסכמות.

זאב אלקין: לא.

זאב אלקין: מה שאמרתי, זה קרה ביום שבו נמצא מצב.

זאב אלקין: זה היה הצעד הראשון של מל"ג.

רם שפע: אדוני השר, אני לרגע לוקח לי כאן קרדיט ואתה לא תיקח אותו ממני.

זאב אלקין: בשמחה רבה.

רם שפע: רציתי לומר שאם הגעתם להבנות כאלה, אני אשמח לעזור לכם לנסות להגיע להבנות גם בנושאים נוספים שמטרידים אתכם יום יום ודי לחכימה בהקשר הזה ולא ניכנס לזה מעבר.

זאב אלקין: אנחנו תמיד לשירותך.

רם שפע: חבר הכנסת כסיף רוצה להתייחס.

עופר כסיף: אני אעשה את זה בחצי דקה.

עופר כסיף: יש קונצנזוס מלא ואין ויכוח על שני דברים.

עופר כסיף: האחד, שצריך לדאוג לבריאות של כולם ושל הסטודנטים במקרה הזה, לא ב-100 אחוזים אלא ב-101 אחוזים.

עופר כסיף: שנית, שבחינות צריכות לשמור על הדרישות האקדמיות הראויות ויש מתח מסוים בין שני הדברים האלה וצריך לראות איך פותרים אותו.

עופר כסיף: זה חייב להיעשות על ידי דיאלוג בין כל הנוגעים בדבר כולל כמובן התאחדות הסטודנטים.

עופר כסיף: הדבר שהזכרתי קודם, כנראה שהשר עוד לא היה מחובר ולא שמע, וגם זה צריך להטריד אותנו, זאת הפגיעה ברגל גסה בעצמאות של המוסדות האקדמיים.

עופר כסיף: זה בניגוד לסעיף 15 לחוק המועצה להשכלה גבוהה.

עופר כסיף: השר בעצם כפה על המוסדות האקדמיים.

רם שפע: לא.

רם שפע: זה לא נכון.

רם שפע: אני מוכן ללכת אתך על שמירה על העצמאות.

רם שפע: מה שאתה אומר, זה פשוט לא מדויק.

עופר כסיף: לא היה דיאלוג עם המוסדות.

זאב אלקין: חבר הכנסת כסיף, אני חושב שלא הקשבת לדבריי.

זאב אלקין: אנשי מקצוע של משרד הבריאות המליצו.

עופר כסיף: משפט אחרון.

עופר כסיף: מה שאנחנו רואים זה שמשתמשים בקורונה כתירוץ להשבתת בתי המשפט, לפגיעה בכנסת ועכשיו גם לפגיעה בעצמאות של המוסדות להשכלה גבוהה.

עופר כסיף: לא יקום ולא יהיה.

רם שפע: חלקתי עליך גם קודם כשהשר לא היה.

רם שפע: אני חולק עליך גם כאן.

רם שפע: צריך לשמור על העצמאות אבל אני חושב שהשיקולים של השר והשיקולים של משרד הבריאות הם עניינים כדי לשמור על בריאותם של הסטודנטים ובתווך הזה כולנו נמצאים.

עופר כסיף: לשמור על בריאות הסטודנטים, זה ערך עליון.

רם שפע: אנחנו לא ממשיכים את הוויכוח.

רם שפע: סיימנו.

רם שפע: שלומי יחיאב, רצית להתייחס לסיכום.

שלומי יחיאב: בריאות הסטודנטים וכל הקהילה האקדמית היא הערך העליון שמוביל אותנו ולכן אני חושב שצו הבריאות שהפך את ברירת המחדל למערכים מקוונים ומשם החרגות, היה נחוץ וכרגע אפשר לנו לתת את כל הפתרונות גם לאוכלוסיות בסיכון ולכל מי שנמצא באתגר בתקופה הזאת.

שלומי יחיאב: לצד זה, ואני אומר שנכון שיש התנגשות, הסוגיה האקדמית, אני אומר ומדגיש היא עדיין לנגד עינינו.

שלומי יחיאב: אנחנו לא רוצים לסיים את השנה הזאת כשהתואר שלנו לא שווה כלום, שכל מה שלמדנו התנקז.

שלומי יחיאב: אנחנו רוצים לתת לסטודנטיות ולסטודנטים שלנו את כל הכלים להצליח ולצאת לחיים לאחר התואר או לשנה הבאה בהצלחה יתרה.

שלומי יחיאב: הערכים האלה יכולים להתנגש אבל אני חושב שכל האנשים מסביב לשולחן, יש להם מספיק את הכלים כדי לדעת לאזן אותם.

שלומי יחיאב: אנחנו רוצים לאזן אותם היום ולהתחיל ביום ראשון את תקופת הבחינות בצורה מלאה ומוצלחת לכולם.

רם שפע: תודה.

רם שפע: אני מסכם בשני משפטים.

רם שפע: הייתה כאן התחייבות של כל המוסדות לדאוג פרטנית לכל סטודנט וסטודנטית שיש להם בעיה.

רם שפע: זה לא אומר שכל מלוא תאוותם של הסטודנטים תתממש אבל זה בהחלט אומר שאתם תתנו להם מענה.

רם שפע: כולכם התחייבתם לזה.

רם שפע: אנחנו מבקשים היום בערב לקבל עדכון – אחרי הדיון במל"ג – שאתם בסיום הדברים.

רם שפע: אם לא, עד מחר בבוקר לפחות אתם בהבנות ואני מתייחס למה שהשר אמר, שביום ראשון המבחנים יוצאים לפועל כאשר זה חלק ממה שמורה הצו.

רם שפע: אני ממקומי האישי יחד עם חבריי בוועדה מתחייבים עבור הסטודנטים שאנחנו נמשיך ללוות אתכם, נמשיך לעשות הכול כדי שתקבלו את הפתרונות.

רם שפע: אתם רואים, זה השבוע השני שאנחנו מקיימים דיון כי אנחנו מבינים את המצוקות.

רם שפע: לא הספקתי לענות אתמול לכל ההודעות שקיבלתי מכם בווטסאפ, אבל אתם רואים, אני אתכם, כולנו אתכם.

רם שפע: אני חושב שהיה כאן קשב גדול גם מצד השר, גם מצד המוסדות, ובוודאי מצד הסטודנטים.

רם שפע: אני נועל את הישיבה בתקווה שאנחנו קרובים גם לסוף הסאגה הזאת.

רם שפע: תודה לכולם.

רם שפע: יום נעים.